  Виталий Пронин  Таяз арняысен кутскиз армие басьтон вакыт. Выль арозь  республикаысьтымы 1 сюрс 700 пала пиос сурон сапег кутчалозы.Нырысетӥосыз солдатъёс сюрес вылэ потозы ни октябрь шорын. Азьло аръёсы сямен ик, асьме пиос пӧлысь тросэз кошкозы музъемвыл войскоосы, луозы МВД-е, МЧС-э сюрисьёс, кин но со дӥсялоз моряклэсь дӥсьсэ.- Соку ик шуисько: 12 толэзьем службаез воштон сярысь нокыӵе вераськонъёс ӧвӧл,  - пусйиз Удмуртиысь военной комиссар Александр Комлев. - Нош армия улонын берло кык-куинь ар куспын шӧдскымон воштӥськонъёс ортчемын. Военной учётэ султыны лыктэм пиослэсь юалляськиськом служба ортчемзы сярысь. Тросэз шуо «гражданкаын» улыны секытгес, армиын сярысь. Солдатъёсты угось дӥсяло, сюдо - ваньзэ тае кун ас вылаз басьтэ. Со сяна, солдатлы толэзьлы быдэ 2 сюрс манет сётӥське - сое банкысь картае тыро. Ӵошатон вылысь: 2011-тӥ арын коньдон кузьым 330 манетысен 605 манетозь вал, солэн быдӟалаез потылӥз должность бордысь.Эшшо: призывникъёслы но соослэн анай-атайёссылы сётӥсько сим-картаос, куспазы дунтэк вераськыны мед быгатозы шуыса. Нуназеямзы бере солдатъёс 1 чассэ шутэтскыны-кӧлыны быгато. Нош арня но праздник нуналъёсы потало увольнение.Мынектэ военной комиссар:- Вазен тодӥськом вал: армие ветлэм воргорон быгатэ картош паланы, выж миськыны, вуриськыны, валес котырзэ утялтыны... Туэосыз сярысь озьы вераны быгатом на меда? Угось вань та ужъёслэсь солдатъёс мозмытэмын. Соос азе одӥг курон пуктэмын: дышетсконо, дышетсконо, дышетсконо Атыкай музъеммес утьыны, сое яратыны-гажаны!Кызьы верало республикаысьтымы военкоматын, армиын югдур тупатӥськемен, сурон сапег кутчанлэсь пегасьёс но ӧжытгес кылизы. Шуом, тулыс призыве сыӵеос 39 вал. Пӧлысьтызы одӥгез, укыр кема ӵыжаськисез, кыл кутон улэ кыскемын - 10 сюрс манет тыриськон тупатэмын.Но озьы-а, тазьы-а, республикаямы пиосты армие басьтон огсыр ортче. Военкомат азяз пуктэм планзэ быдэстэ. Озьы луоз, вылды, сӥзьыл но. Угось 8 сюрслэсь ятыр призывникъёс пӧлысь 1 сюрс 700-зэ бырйыны секыт уз луы.Нош быръё тужгес ӟечъёссэ. Армие туала вакытэ кошкисьёс пӧлысь ог 15 процентэз вылӥ образованиен. Сурон сапег кутчанлэсь ӵемысь палэнтӥсько суд улэ сюрылэмъёс. Армия азьын егитъёслэсь тазалыксэс но тыро-пыдо эскеро на - ярало тужгес юнъёсыз, кужмоосыз гинэ!* * *2018-тӥ арын армиын службазэс нуисьёс пӧлын 85 процентэз контрактникъёс луыны кулэ  - таӵе ужпум пуктэ Россилэн Президентэз. Соин котькуд ёросын усьтэмын ни контрактникъёсты дасянъя пунктъёс - военкоматъёс та ужлэсь мозмытэмын.Ог кык толэзь талэсь азьло таӵе но решение кутэмын: службаез контрактъя азинтон сярысь куриськон армиысен ик гожтыны уз луы ни. Со понна солдат дор палъёсаз вуыны кулэ, выльысь потоно луоз медосмотр пыр. Со сяна, куать толэзь сое дышетозы на контрактникъёсты дасянъя курсъёсын. Соку ик пусъёно: та курсъёсты ваньзы уг чидало.Нялтас вераса, туннэ Россиын арлы быдэ 50-55 сюрс контрактникъёсты армие куто. Удмуртиын таӵеос 500 пала люкасько.Элина Кумачёва Теги: Армия  